BCPG ส่ง IEAD เซ็นขายไฟ “เวียดนาม” 600MW คาด COD ธ.ค.68
BCPG ส่งบ.ร่วมทุน IEAD ลงนามในสัญญาซื้อขายไฟฟ้ากับ Vietnam Electricity อายุสัญญา 25 ปี คาด COD ช่วงเดือน ธ.ค.2568
13 ก.ค. 2564

บริษัท บีซีพีจี จำกัด (มหาชน) หรือ BCPG เปิดเผยว่า ตามที่บริษัทฯ ถือหุ้นใน Impact Energy Asia Development Limited (IEAD) ซึ่งเป็นบริษัทจดทะเบียนที่เขตบริหารพิเศษฮ่องกงแห่งสาธารณรัฐประชาชนจีน ในสัดส่วนร้อยละ 45 ของทุนจดทะเบียน และ IEAD ซึ่งเป็นบริษัทร่วมของบริษัทฯ อยู่ระหว่างการพัฒนาโครงการโรงไฟฟ้าพลังงานลม ขนาดกำลังการผลิตตามสัญญา 600 เมกะวัตต์ ที่แขวงเซกองและแขวงอัตตะปือ สาธารณรัฐประชาธิปไตยประชาชนลาว (สปป.ลาว) เพื่อผลิตและจำหน่ายไฟฟ้าพลังงานสีเขียวผ่านสายส่งขนาด 500 กิโลโวลต์ ไปยังเมืองดานัง สาธารณรัฐสังคมนิยมเวียดนาม (เวียดนาม) นั้น
ทั้งนี้ เมื่อวันที่ 12 กรกฎาคม 2564 IEAD ได้ลงนามในสัญญาซื้อขายไฟฟ้า (Power Purchase Agreement:PPA) กับ Vietnam Electricity เรียบร้อยแล้ว โดยซื้อขายไฟฟ้า ขนาดกำลังการผลิตตามสัญญา 600 เมกะวัตต์ ที่ชายแดนสปป.ลาว – เวียดนาม อายุสัญญา 25 ปี นับจากวันที่เปิดดำเนินการซื้อขายเชิงพาณิชย์ ซึ่งคาดว่าจะเกิดขึ้นภายในวันที่ 31 ธันวาคม 2568